KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston kannasta Euroopan meriturvallisuusviraston perustamisesta annetun asetuksen (EY) N:o 1406/2002 muuttamista koskevan Euroopan parlamentin ja neuvoston asetuksen antamiseen /* COM/2012/0606 final - 2010/0303 (COD) */





2010/0303 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston kannasta Euroopan meriturvallisuusviraston perustamisesta annetun asetuksen (EY) N:o 1406/2002 muuttamista koskevan Euroopan parlamentin ja neuvoston asetuksen antamiseen (ETA:n kannalta merkityksellinen teksti) 1. Tausta Päivä, jona ehdotus toimitetiin Euroopan parlamentille ja neuvostolle (KOM(2010) 611 lopullinen – 2010/0390 COD): || 28. lokakuuta 2010 Päivä, jona Euroopan talous- ja sosiaalikomitea antoi lausuntonsa: || 16. helmikuuta 2011 Päivä, jona Euroopan parlamentti vahvisti ensimmäisen käsittelyn kantansa: || 15. joulukuuta 2011 Päivä, jona muutettu ehdotus toimitettiin: || Ei sovelleta Päivä, jona neuvoston kanta vahvistettiin: || 4. lokakuuta 2012 2. Komission ehdotuksen tavoite Ehdotuksen tavoitteena on muuttaa asetusta (EY) N:o 1406/2002 selventämällä Euroopan meriturvallisuusviraston (EMSA) nykyisiä tehtäviä ja roolia sekä laajentamalla EMSAn tehtäviä uusille alueille, joita kehitetään kansainvälisellä ja/tai EU:n tasolla. Asetusta (EY) N:o 1406/2002 on muutettu kolmesti vuoden 2002 jälkeen. Muutokset johtuvat pääasiassa EU:n meriliikennelainsäädännön kehityksestä. Komissio ehdottaa EMSAn nykyisten tavoitteiden ja tehtävien säilyttämistä. On kuitenkin tarpeen selventää niitä ja määritellä tarkemmin tuki, jota EMSA antaa komissiolle, jäsenvaltioille ja muille osapuolille. Osa EMSAn uusista tehtävistä liittyy vuonna 2009 hyväksytyn kolmannen meriturvallisuuspaketin täytäntöönpanoon. Paketti kattaa satamavaltioiden suorittaman valvonnan, luokituslaitokset, alusliikenteen seurannan, onnettomuustutkinnan, matkustajille maksettavat korvaukset, lippuvaltiota koskevat vaatimukset ja alusten omistajien vastuun. Tutkimuksen alalla EMSAn olisi osallistuttava tiiviimmin EU:n merentutkimukseen, ja sen olisi tutkimushankkeita analysoimalla määritettävä mahdolliset jatkotoimet sääntelyn kannalta. Ehdotuksella pyritään myös selventämään sitä, millaista teknistä tukea EMSA tarjoaa komissiolle ja jäsenvaltioille erilaisissa kansainvälisissä ja alueellisissa järjestöissä. Lisäksi eräät EMSAn korkeatasoiset operatiiviset palvelut (SafeSeaNet, CleanSeaNet, LRIT, satamavaltiovalvonta jne.) voivat edistää merkittävästi muita EU:n toimenpiteitä, kuten integroitua lähestymistapaa merivalvontaan EU:n integroidun meripolitiikan puitteissa. Lisäksi EMSAn tulisi voida auttaa arvioitaessa ja analysoitaessa laivaliikenteeseen liittyvien paineiden, kuten painolastiveden, meren roskaantumisen ja vedenalaisen melun vaikutusta meriympäristöön. Tässä tarkistuksessa selvennetään myös, että EMSAn torjuntavalmiuksia voidaan käyttää silloin kun meren pilaantuminen aiheutuu muista lähteistä kuin aluksista, erityisesti öljynporauslautoista. Ehdotuksella pyritään lisäksi helpottamaan teknisen yhteistyön lisäämistä naapurimaiden kanssa. Tässä tarkistuksessa lisätään EMSAn resursseja vain vähäisessä määrin, kuten säädösehdotuksen liitteenä olevasta rahoitusselvityksestä ilmenee. 3. neuvoston kantaa koskevat huomautukset Neuvoston kanta vastaa Euroopan parlamentin ja neuvoston kesken 12. huhtikuuta 2012 aikaan saatua poliittista yhteisymmärrystä. Komissio kannattaa yhteisymmärrystä. Komissio on antanut neljä lausumaa yhteisymmärryksen selventämiseksi. Lausumat ovat liitteenä. Neuvosto on erottanut toisistaan ydin- ja lisätehtävät. Kaikki EMSAn tehtäviin liittyvät komission tavoitteet on otettu asianmukaisesti huomioon lopullisessa tekstissä. Muutamissa tapauksissa on lisätty ylimääräisiä takeita tai rajoituksia. Näin EMSAlle annetaan selkeä toimeksianto tulevaisuutta varten. Vaikka painopiste on edelleen meriturvallisuudessa, EMSA voi näin edistää omalla asiantuntemuksellaan ja välineillään muita EU:n politiikkoja EU:n lisäarvon luomiseksi mahdollisimman tehokkaalla tavalla. Uuden toimeksiannon toteuttaminen alkuperäiseen komission ehdotukseen liitetyssä rahoitusselvityksessä määriteltyjen resurssien avulla vaikuttaa mahdolliselta. Komissio hyväksyy EMSAn jäsenvaltioihin tekemiä tarkastuskäyntejä koskevan tarkistetun menettelyn, sillä siinä otetaan asianmukaisesti huomioon komission huolenaiheet. 4. Komission lausumat Komissio on antanut neljä liitteenä olevaa lausumaa. 5. Päätelmä Komissio kannattaa toimielinten välisten neuvottelujen tuloksia ja voi näin ollen hyväksyä neuvoston ensimmäisen käsittelyn kannan. LIITE Komission lausumat 1. lausuma merenkulun turvatoimia koskevista tarkastuksista Siltä osin kuin kyse on teknisestä avusta, jota virasto antaa komissiolle 2 artiklan 2 kohdan b alakohdassa tarkoitettujen merenkulun turvallisuutta koskevien tarkastusten suorittamiseksi, komissio vahvistaa, että tämä säännös ei vaikuta merenkulun turvatoimien alalla suoritettavissa komission tarkastuksissa noudatettavista tarkistetuista menettelyistä 9 päivänä huhtikuuta 2008 annetussa komission asetuksessa (EY) N:o 324/2008 tarkoitettujen merenkulun turvatoimia koskevien tarkastusten luonteeseen. Tällä säännöksellä ei etenkään laajenneta komission valtuuksia suorittaa tarkastuksia eikä sillä anneta EMSAlle valtuuksia suorittaa yksin merenkulun turvatoimia koskevia tarkastuksia. 2. lausuma unionin toimivallasta Jäsenvaltioiden ja komission IMOn teknisten elinten asiaankuuluvaan työhön osallistumisen edellyttämän teknisen tuen osalta komissio tulkitsee toimivallan käsitteen perussopimuksen mukaisesti kattavan unionin edun käsitteen, jota tällä hetkellä käytetään EU:n koordinointikäytännöissä IMOn suhteen. 3. lausuma meristrategiapuitedirektiivistä ja alusten kasvihuonekaasupäästöistä Komissio muistuttaa 2 a artiklassa lueteltujen lisätehtävien osalta seuraavaa: 1. Meristrategiapuitedirektiivin tarkoituksena on saavuttaa meriympäristön hyvä tila. Jotkin liitteen III taulukossa 2 luetelluista paineista ja vaikutuksista liittyvät meriliikenteeseen. Komissio, jonka tehtävänä on muun muassa mitata täytäntöönpanon edistymistä direktiivin kattamilla eri aloilla, pitää hyödyllisenä saada teknistä apua virastolta meriliikenteeseen liittyviltä osin, erityisesti olemassa olevilla välineillä, kuten SafeSeaNet ja CleanSeaNet, saatujen tulosten hyödyntämisen avulla. 2. Mitä tulee alusten kasvihuonekaasupäästöihin, komissio katsoo, että viraston mahdollisesti antamaa teknistä apua ei pitäisi rajata päästöjen laskemiseen, sillä tämä voitaisiin nähdä siten, että EU kannattaa tiettyä markkinapohjaista välinettä. Komissio katsoo lisäksi, että EMSAn mahdollisesti antama tekninen apu ei vaikuta EU:n kantaan minkään maailmanlaajuisen tai alueellisen tilanteen osalta. 4. lausuma sisävesialusten luokituslaitoksista Komissio katsoo, että 2 a artiklan 2 kohdan f alakohdan mukainen viraston tehtävä antaa asiaankuuluvia tietoja komissiolle voidaan toteuttaa EMSAn nykyisen asiantuntemuksen pohjalta, eikä näin ollen edellytä lisäresursseja tarkastuksia varten.